**Napirendet tárgyaló ülés dátuma:** 2024. 07.11.

**Előterjesztés készítette:** dr. Zsikó Roland jegyző

**Előterjesztő:** Ferenczy Ernő Ervin

**A határozat elfogadásához szükséges többség típusa:** minősített

***ELŐTERJESZTÉS***

*Zebegény Község Önkormányzatának 2024. július 04-i ülésére*

**a közterületen történő szeszesital fogyasztás szabályairól szóló rendelet megalkotása**

Tisztelt Képviselő-testület!

A közterületi alkoholfogasztásnak általában kísérőjelensége a más jogsértő magatartások, mint például garázdaság, csendháborítás megjelenése. Ezek a magatartási formák joggal és nagymértékben zavarják a lakosságot, a tiltása tehát a köz érdeke.

Ipolyi István Zoltán megválasztott képviselőt verbális és fizikai inzultus érte alkoholos befolyásoltság alatt álló személy által zebegényi közterületen és a nappali órákban az elmúlt héten.

Képviselő úr levelet intézett önkormányzatunk felé és kéréseket fogalmazott meg.

Idézet az önkormányzatnak írt kérelméből:

„..számos zebegényi sem mer kivenni az ATM automatából pénzt, mert mindig **ott álldogálnak a helyi alkoholisták**. Az egyikük volt aki fenyegetően **rám támadt** a múlt hét szerdán. Ezért is kellene néha ha rendőrségnek láttatnia magát.A zebegényiek biztonságérzetét javítaná egy ilyen intézkedés. **Nem holnap vagy három hónap múlva hanem azonnal.**Nem miattam hanem a lakosság miatt. Sajnálatos módon nincs videofelvételem a két incidensről mert elég ha védi magát az ember az ilyen kialakult szituációban. Ha mint képviselő nem tudom megvédeni magamat, csak egy utólagos feljelentéssel akkor ez már régen rossz helyzet. Viszont ha ez a helyzet az anyu tudomására jut és ettől rosszabb lesz az egészségügyi állapota, akkor nem leszek senkivel szemben sem megértő!”

További folytatás:

„Nem tudom, hogy Önöket ilyen nyílvánosan zaklatják vagy veréssel is megfenyegették, **de ennek még most kellene gátat szabni!**

Kérem a szíves állásfoglalásukat vagy a **megoldàsi javaslatukat** is!”

„Többek között a családi egészségügyi helyzet miatt sem tettem közzé a mostani levelemet,és azért sem, hogy égessem magam a zebegényiek előtt. De eljött az idő amikor most már egyértelműen a képviselői mandátumom miatt **nem csak verbálisan hanem erőszakosan is fenyegettek két alkalommal is a községben.**”

„Ha mint jövendőbeli képviselő nem tudom **megoldani ezt a helyzetet** akkor a zebegényiek miért is bízhatnának bennem?”

„(Az illető őket is mindennek lehordta, hogy velük tudtam beszélgetni vele nem akarok**(aki totál részeg volt és fenyegetően viselkedett**, mondtam ha holnap kijózanodik akkor folytathatjuk ezt a beszélgetést.) Nem tudom,még ki láthatta, de a végén elég hangosan üvöltöztem az illetővel, aki folyamatosan lefa...szopó képviselőzött (ez az általános szóhasználata és,hogy börtönbe juttat,pofán b...sz, és megakadályozza, hogy képviselő lehessek igazából október 01-től, illetve olyan egyéb kifejezéseket is használt amit ő a saját tudásából önmagától sosem használt volna. Kétszer **ki kellett ugranom az autómból, mert azt hittem, hogy ököllel beveri az oldalsó szélvédőmet.Meglöktem és visszaszálltam az autómba**, de azt hittem, hogy hátulról belerúg az autómba. Visszapillantómból figyeltem, hogy mereven bámul és eltántorog.Elhajtottam. Beleálltam a helyzetbe mert ha valaki más esetlenül kezelte volna a helyzetet akkor leütik.(Az illetővel előtte sosem volt magánszemélyként konfliktusom!)”

„Felkérem a jelenleg is regnáló alpolgármester Urat Ferenczy Ernőt, akit megválasztottak Polgármesternek október 01-től, **hogy intézkedjen az ügyben**, **azaz fokozottabb rendőri jelenléttel biztosítsa a község lakóinak a biztonságát! Leginkább a Főtér és környékén**. Illetve kérem a jelenlegi képviselő testület tagjait, nyilvánosan határolódjanak el ezektől az eseményektől! Lehet, hogy a jegyző urat is értesítenem szükséges, hogy eljárjon az ügyben.”

A szabálysértésekről, szabálysértési eljárásról és szabálysértési nyilvántartási rendszerről szóló 2012. évi II. törvény szeptember 01-ei hatállyal történő módosítása alapján jelenleg már szabálysértésnek minősül a szeszes ital közterületen történő fogyasztásnak önkormányzati rendeletben meghatározott szabályainak megsértése is. Előbbiek alapján - a 18. életévét még be nem töltött fiatalok egészséges testi és erkölcsi fejlődésére is tekintettel - a szeszesital közterületen történő fogyasztását Zebegény Község Önkormányzata jelen rendeletben kívánja szabályozni.

„154. Szeszesital-árusítás, -kiszolgálás és -fogyasztás tilalmának megszegése

200. § (1) Aki

a) a szeszes ital árusítására vagy a közterületen történő fogyasztására vonatkozó - törvényben, kormányrendeletben vagy önkormányzati rendeletben meghatározott - tilalmat megszegi,

b) vendéglátó üzletben tizennyolcadik életévét be nem töltött személy részére szeszes italt szolgál ki,

c) a szeszes ital eladása során közterületen vagy nyilvános helyen szemmel láthatóan részeg állapotban lévő személynek szeszes italt szolgál ki,

d) közterületen vagy nyilvános helyen fiatalkorút szándékosan lerészegít, szabálysértést követ el.”

Fentiek alapján, amennyiben önkormányzatunk a szeszesital közterületen történő fogyasztását szabályozza, úgy ezen rendelkezések megszegése szabálysértésnek minősül, és így a rendőrök kellő hatékonysággal tudnak eljárni ezen nemkívánatos magatartás megszűntetése érdekében. A szabályozásnak, illetve fentiek alapján annak szabálysértési jellegének köszönhetően alapjaiban véve is lehet visszatartó hatása.

Az Önkormányzatunk közterületein történő alkoholfogyasztás tilalmának mielőbbi visszaállítása érdekében kérem a T. Képviselő-testületet, hogy az előterjesztést megtárgyalni és a döntési javaslatot támogatni szíveskedjen

*Társadalmi, gazdasági, hatások*

*A társadalmi hatásait tekintve, biztonságosabb lesz a település, kimutatható gazdasági hatása nincs.*

*Környezeti és egészségügyi következmények*

*Környezeti, egészségügyi hatása nincs.*

*Adminisztratív terheket befolyásoló hatások*

*Adminisztratív terheket nem ró a hivatalra.*

*A jogszabályok megalkotásának szükségessége, a jogalkotás elmaradásának várható következményei*

*A rendőrség így hatékonyabban tud fellépni a rendbontások ellen.*

*A jogszabály alkalmazásához szükséges személyi, szervezeti, tárgyi és pénzügyi feltételek*

*A rendeletben rögzítettek végrehajtásához a személyi, tárgyi, szervezeti és pénzügyi feltételek rendelkezésre álltak.*

Indokolás:

A lakossági bejelentések jelentős része a közterületen történő alkoholfogyasztással összefüggésben fogalmazódik meg. Az ilyen jellegű eseményekkel érintett területeken összegyűlnek a fiatalok, idelátogatók, és az alkoholos tartalmú italaikat a közterületen ricsajozva, sőt nem ritkán a játszóterek környékén lévő parkokban, padokon fogyasztják el. A szabálysértésekről, szabálysértési eljárásról és szabálysértési nyilvántartási rendszerről szóló 2012. évi II. törvény szeptember 01-ei hatállyal történő módosítása alapján jelenleg már szabálysértésnek minősül a szeszes ital közterületen történő fogyasztásnak önkormányzati rendeletben meghatározott szabályainak megsértése is. Előbbiek alapján - a 18. életévét még be nem töltött fiatalok egészséges testi és erkölcsi fejlődésére is tekintettel - a szeszesital közterületen történő fogyasztását Zebegény Község Önkormányzata jelen rendeletben szabályozza.

A rendelet megalkotása az európai uniós jogból eredő kötelezettségek összhangjának megfelel, valamint a jogalkotásról szóló törvény 20. §-a szerinti egyeztetési kötelezettség nem áll fenn.

***RENDELET ALKOTÁS***

Zebegény Község Önkormányzat Képviselő-testülete úgy dönt, hogy **a közterületen történő szeszesital fogyasztás szabályairól szóló rendeletet** az alábbiak szerint megalkotja:

**Zebegény Község Önkormányzat**

**Képviselő-testületének**

* 1. **…/2024. (V.16.) önkormányzati**

**RENDELET-TERVEZETE**

a közterületen történő szeszesital fogyasztás szabályairól

Zebegény Község Önkormányzat Képviselő-testületének az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében – figyelemmel a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény (továbbiakban Szabs.) 200. § (1) bekezdés a) pontjában foglaltakra - az alábbi rendeletet alkotja:

**1. Értelmező rendelkezések**

**1. §** (1) Közterület: a Szabs. 29. § (2) bekezdés a) pontja szerinti közterület, a tulajdonos személyétől, illetve a tulajdonformától függetlenül minden olyan közhasználatra szolgáló terület, amely mindenki számára korlátozás nélkül vagy azonos feltételek mellett igénybe vehető, ideértve a közterületnek közútként szolgáló és a magánterületnek a közforgalom elől el nem zárt részét is.

(2) Szeszes ital: a kereskedelemről szóló 2005. évi CLXIV. törvény 2. § 23a. pontja alapján minden alkohol tartalmú ital, kivéve a gyógynövények gyógyászati jellegű szeszes kivonatát és az ezek felhasználásával készült terméket, továbbá az 1,2%-nál kevesebb alkoholtartalmú üdítőitalokat.

(3) Alkalmi rendezvény: a kereskedelmi tevékenységek végzésének feltételeiről szóló 210/2009. (IX. 29.) Korm. rendelet 28. § a) pontja szerint az olyan nem rendszeres, hanem bizonyos ünnepi vagy más alkalmakból szervezett rendezvény - ide nem értve a vásárokról, a piacokról és a bevásárlóközpontokról szóló kormányrendelet szerinti alkalmi és ünnepi vásárokat -, amelyen nem a kiskereskedelmi tevékenység a fő cél, de az a rendezvényhez szolgáltatásként kapcsolódik, és ott a rendezvény jellegéhez kapcsolódó termékeket forgalmaznak, ideértve a megrendelő által meghatározott helyen eseti alkalommal végzett étkeztetést, illetve italszolgáltatást.

**2. A rendelet célja, hatálya**

**2. §** (1) A rendelet célja a közterületen való szeszes ital fogyasztás korlátozásával kapcsolatos szabályok megalkotása, amelyek segítik a település közterületein a használat rendjének megőrzését és a közterületek tisztántartását az alkoholfogyasztási szokások befolyásolásával, valamint hozzájárul a közterületi rendbontások, garázda cselekmények és rendzavarások megelőzéséhez.

(2) A rendelet területi hatálya Zebegény Község közigazgatási területére terjed ki.

(3) A rendelet személyi hatálya a (2) bekezdés szerinti település közterületén bármilyen jogcímen tartózkodó természetes személyre terjed ki.

**3. Közterületi szeszes ital fogyasztás korlátozás szabályai**

**3. §** (1) Jelen rendelet hatálya alá tartozó közterületen szeszesital fogyasztása tilos.

(2) Közterületen történő szeszesital fogyasztás tilalma alól kivételt képeznek:

a) az érvényes közterület-használati megállapodással rendelkező és szeszes ital kimérésére jogosult vendéglátóipari üzlet által használt közterületen tartózkodó vendégek;

b) az engedéllyel szervezett és közterület-használati engedéllyel rendelkező alkalmi rendezvények résztvevői;

c) minden év első és utolsó napja.

**4. §** Ez a rendelet 2024. 07.15..-én lép hatályba.

**Ferenczy Ernő Ervin dr. Zsikó Roland**

**alpolgármester jegyző**

**Záradék**:

A **…/2024.(V.16.)** önkormányzati rendelet 2024. ….-én a Képviselő-testület és szervei Szervezeti és Működési Szabályzatáról szóló rendeletében meghatározott módon kihirdetésre került.

1. **dr. Zsikó Roland**

jegyző

Zebegény, 2024. július 04.

Ferenczy Ernő Ervin s.k.

polgármester